次韵答章傳道見贈
作者：蘇軾
朝代：宋

paragraphs: 並生天地宇，同閱古今宙。
視下則有高，無前孰爲後。
達人千鈞弩，一弛難再彀。
下士沐猴冠，已繫猶跳驟。
欲將駒過隙，坐待石穿溜。
君看漢唐主，宮殿悲麥秀。
而況彼區區，何異壹醉富。
鶢鶋非所養，俯仰眩金奏。
髑髏有餘樂，不博南面后。
嗟我昔少年，守道貧非疚。
自從出求仕，役物恐見囿。
馬融既依梁，班固亦事竇。
效矉豈不欲，頑質謝鎸鏤。
仄聞長者言，婞直非養壽。
唾面慎勿拭，出胯當俯就。
居然成懶廢，敢復齒豪右。
子如照海珠，網目疏見漏。
宏材乏近用，巧舞困短袖。
坐令傾國容，臨老見邂逅。
吾衰信久矣，書絕十年舊。
門前可羅雀，感子煩屢叩。
願言歌緇衣，子粲還予授。